ПРАКТЫКУМ ДЛЯ ПЕДАГОГАЎ:

“ГУЛЬНІ ДЗЕТАК-БЕЛАРУСАЎ”

1. Выступленне выхавальніка:

Не шанавалі роднай мовы —

Чужая месца заняла.

Ды адрадзіць душу і словы

Нам шанц гісторыя дала.

Усіх адчайна заклікаем

На мове роднай размаўляць.

Любіце мову! — заклінаем.

Яе нам вечна шанаваць.

 В. Жуковіч

Выхавальнік (В.). Добры вечар, паважаныя калегі! Мы вельмі рады, што вы прыйшлі на нашу сустрэчу, якую мы назвалі «Вучымся размаўляць па-беларуску». На сёння гэта вельмі балючая праблема. Яна паўстала не толькі перад дзіцячым садам, але і перад бацькамі. Кожны народ шануе і паважае сваю мову. Калі мы хочам, каб нас паважалі народы іншых краін, мы павінны ведаць сваю мову і ўмець на ёй размаўляць. Зараз я хачу прадставіць вашай увазе мультымедыя, і вы самі пераканаецеся ў тым, якая мілагучная наша мова ў песнях, як прыгожа гучаць на ёй вершы, якая яна простая і дасціпная ў казках!

Увазе прадстаўляецца мультымедыя: дзяўчынкі старшай групы спяваюць песню на верш Л. Пранчака «Беларусь — мая Радзіма», дэкламуюць верш В. Жуковіча «Не шанавалі роднай мовы», урыўкі інсцэніраванай казкі «Разумны заяц». Пасля прагляду педагогі выказваюць свае думкі.

2. Дамашняе заданне для педагогаў.

В. Мы прапанавалі вам падрыхтаваць выступленні «Што цікавага я ведаю пра сваю краіну». Падзяліцеся, калі ласка, сваімі ведамі. (Выступленні). Дзякуем за такія цікавыя звесткі.

3. Гульнявая дзейнасць дарослых.

В. А зараз мы з вамі трапім у дзяцінства і крышачку пагуляем.

Першая наша гульня мае назву «Куфэрак слоў». У гэтым куфэрку змешчаны карткі, на якіх напісаны словы на рускай і беларускай мовах. Вам трэба дастаць па адной картцы, а потым аб’яднацца ў пары, каб атрымалася «рускае слова — беларускі пераклад».

Другая гульня называецца «Адгадай загадку». Кожны з вас атрымаў загадку на беларускай мове. Зараз вы па чарзе будзеце іх чытаць, а мы паспрабуем адгадаць.

Трэцяя гульня ў нас будзе па старонках беларускіх народных казак, яна носіць назву «Збяры герояў казкі». Кожная з вас атрымае картку. На ёй змешчаны ўрывак з беларускай народнай казкі. Пасля таго як прачытаеце яго, вы павінны выбраць малюнкі, на якіх змешчаны героі гэтай казкі, а потым прадставіць на агляд усім удзельнікам.

Чацвёртая гульня «Дапоўні прыказку». Я кажу першую частку прыказкі, а вы павінны дадаць другую.

Беражы бацькаву капейку... (то і сваю здабудзеш).

Гаспадарлівы ні сцюжы… (ні спёкі не баіцца).

Хто капейкі не беражэ... (той сам рубля не варты).

Не ўмеў шанаваць — … (ідзі жабраваць).

Не штука растраціць... (а штука здабыць).

Дарагая тая хатка... (дзе радзіла мяне матка).

Адзін раз густа... (а другі — пуста).

Няма смачней вадзіцы... (як з роднае крыніцы).

Родная зямля мякчэй... (за чужую пярыну).

У чужой старонцы… (не так свеціць сонца).

Пятая гульня называецца «Што? Дзе? Калі?». Мы прапануем вам адказаць на некалькі пытанняў.

— Што з’яўляецца самым галоўным прыродным багаццем нашай Радзімы? (Лес.)

— Якое дрэва самае распаўсюджанае ў нашай краіне? (Сасна.)

— Які запаведнік на тэрыторыі нашай краіны лічыцца адным з самых вядомых у свеце? (Белавежская пушча.)

— Якая жывёла лёгка бегае па топкіх балотах? (Лось.)

— Які разумець выраз «Ваўка ногі кормяць»? (Воўк дабычу даганяе.)

— Хто з жыхароў беларускага лесу не мае ворагаў? (Вожык.)

— Якая расліна ў нас лічыцца каралевай лугоў? (Канюшына.)

— Якая жывёла можа лётаць? (Кажан.)

— Чаму Беларусь называюць сінявокай? (Шмат рэк і азёр.)

4. Заключнае слова выхавальнiка.

В. Ці спадабалася вам сённяшняя сустрэча? Хацелі б вы зноў сустрэцца за круглым сталом і абмеркаваць іншыя пытанні, што датычацца нашай роднай мовы і навучання ёй дзяцей? Калі так, тады пакіньце свае думкі на паперы і прымацуйце іх вось на гэтае дрэва, якое я прапаную назваць «Хачу ўсё ведаць». Прапануецца макет дрэва, на якое яны прымацоўваюць свае пажаданні.

 Падрыхтавала выхавацель дашкольнай адукацыі Пабока А. В,

Выкарыстаная літаратура:

1. «Мой родны кут…». Зборнік метадычных матэрыялаў па патрыятычным выхаванні дзяцей дашкольнага ўзросту: у 2 ч. Ч. 1, 2 / склад. В.В. Мініна. — Мазыр: Белы Вецер, 2016.

2. Калачова, І.І. Ад добрага кораня — добры парастак / І.І. Калачова. — Мінск: НМЦэнтр, 2013

3. <http://praleska-red.by/content/xaxlova.pdf>